Guardian kertoo, että ananaspizzan isä Sam Panopoulos nukkui pois 83-vuotiaana Kanadassa.

Mielipiteitä jo vuosikymmenten ajan jakaneen Hawaii-pizzan kehittäjä Sam Panopoulos on kuollut, uutisoi Guardian-lehti verkkosivuillaan.

Kreikkalaissyntyinen Panopoulos kuoli äkillisesti torstaina Kanadan Ontariossa. Hän oli 83-vuotias.

Muutettuaan Pohjois-Amerikkaan Panopoulos suuntautui ravintola-alalle ja alkoi 1960-luvun alussa myydä pizzoja, joista oli jo tullut suosittuja.

Miehen kuuluisin luomus syntyi kokeilun kautta. Hän päätti laittaa pizzan päälle ananasta, jotta saisi selville, miltä se maistuisi.

– Me vain laitoimme sitä päälle, vain huvin vuoksi, nähdäksemme miltä se maistuu. Olimme alalla nuoria ja teimme paljon kokeiluja, Panopoulos sanoi aiemmin tänä vuonna BBC:n haastattelussa.

Veljekset pitivät ananaksen ja kinkun makujen kontrastista. Ensin pizzaa tarjottiin muutamalle asiakkaalle, ja pari kuukautta myöhemmin ihmiset ”sekosivat siitä”. Sen jälkeen pizza päätyi ruokalistalle.

Guardian kertoo, että nimensä Hawaii-pizza sai siinä alun perin käytetyn ananasbrändin mukaan.

Suomalaiset pitävät ananaksesta pizzan päällä.­

Kaikkien mielestä ananas ei kuulu pizzan päälle, mutta suomalaisille yhdistelmä näyttää sopivan.

Ilta-Sanomien alkuvuoden lukijakyselyssä 58 prosenttia vastaajista oli sitä mieltä, että ananas kuuluu pizzaan. Vastauksia tuli 2 738 kappaletta.

Aiheesta tehdyt aiemmat selvitykset tukevat tulosta. Esimerkiksi vuonna 2016 tilausruokapalvelu Pizza-online selvitti, että suomalaisten suosikkipizzatäytteet ovat kinkku, salami, katkarapu, ananas ja aurajuusto.

Aiemmin IS pyysi Pizza-onlinelta tilastoja myydyimmistä pizzoista Suomen kymmenessä kaupungissa vuonna 2013.

Selvityksen jokaisessa kaupungissa Fantasia-pizza oli suosituin vaihtoehto, sillä täyteyhdistelmän saa valita itse. Fantasian jälkeen listoja dominoivat yhdistelmät, joissa on etenkin ananasta, kinkkua, salamia tai katkarapuja.

Kotipizzan suosituimpien pizzojen joukkoon on kuulunut Americana, jonka täytteitä ovat ananaksen lisäksi kinkku ja aurajuusto. Listojen perusteella suomalaisten pizza-asiakkaiden ruokavalio vaikuttaa varsin lihapainotteiselta, ja merkillepantava, kaikista lihavalmisteista poikkeava täyte on juuri ananas.

Islannin presidentti Guðni Thorlacius Jóhannesson sai aikaan pizzakohun aiemmin tänä keväänä.­

Tänä keväänä sosiaalisessa mediassa repesi valtava pizzariita Islannin presidentin Guðni Thorlacius Jóhannessonin kommenttien seurauksena. Jóhannesson sanoi, että hän kieltäisi ananaksen pizzatäytteenä, jos laki sen sallisi.

Presidentin lausunto huomioitiin sittemmin ympäri maailman. Vaikka Jóhannesson sai paljon tukea asialleen, jotkut eivät voineet ymmärtää hänen mielipidettään.

– Ananaspizzan vastustaminen on kuin vastustaisi joulupukkia, tuumi pizza-alan lehteä julkaiseva Steve Green Huffington Postille.

Lusikkansa soppaan iski myös televisiosta tuttu huippukokki Gordon Ramsay, jonka mielestä ananaksella ei pitäisi olla mitään asiaa pizzan täytteeksi.

– Ananas ei v**** kuulu pizzan päälle, hän rähisi Nightly Show -ohjelmassa.

Ramsay jatkoi väittelyä faniensa kanssa Twitterissä. Moni pyysi kokkia perustelemaan jyrkän mielipiteensä ja lähetti tälle kuvia ananaspizzoista, mutta mies oli mielipiteessään järkkymätön.

Luonnollisesti myös Panopoulosilta kysyttiin mielipidettä Jóhannessonin kommenteista.

– Kaveri on hullu. Hän ei kasvata siellä paljon ananaksia. Hänellä on paljon kalaa, joten hän sanoo laittavansa sen päälle kalaa, kuului vastaus.

TV-kokki Gordon Ramsay sanoo, ettei ananas kuulu pizzan päälle.­

Panopoulosin hautajaiset järjestetään maanantaina. Tiedossa ei ole, tarjotaanko hautajaisvieraille pizzaa.